
equorum, altero abdomina perfodiunt qui proruunt, pros- 
ternuntque equites antequam armis uti liceat. 

LATINA 


MENSTRUUS DE LATINITATE COMMENTARIUS 


Pretium subnotationis annuae, solutione antelata, est 6 pesetarum In Hispania, 7 in America et Lusitania, 8 in 
reliquis civitatibus. Pretium mittatur oportet ad Administratorem: CERVERA (Lirida) - Universidad - Espafia 


ANNUS HORATIANUS 


Q UINQUE abhinc annos PALAESTRA LATINA bo¬ 
nis vitam avibus auspicabatur. Ortu suo commemora¬ 
tionem celebrabat bis millenariam nativitatis PUBLII VER¬ 
GILII MARONIS. Hodie cum jam pede certo signat humum, 
paribus colludere gestit, agitando bis millesimo aniversario 

QUINTI HORATII FLACCI. 

Quem ad finem per anni menses PALAESTRA LATI¬ 
NA lectoribus obsequetur quibuslibet additis commentario pa¬ 
gellis, in quibus longe lateque de Horatio disserere poterimus. 
Ita commentarius noCter capere poterit omnes lucubrationes 
Horatianas quas ad curriculi finem in unum opusculum colli¬ 
gemus atque ideo neque ab numero ordinario ledores frustra¬ 
buntur, neque excidet toto anno poetae nomen ab eorum memoria. 
Speramus tanto Romanorum viro operam noClram minus 
indignam fore. 

ACTUARIA 

Q. Horatius Flaccus et Aloisius Legionensis 

-fi Josephus Llobera, S. J. 


I 

In hac singulari Pa.laestr.ae Latinae 
Charta dicendum ed mihi, leCtores am¬ 
plissimi, de Q. Horatio Flacco, lyrico poeta, 
deque Aloisio Legionensi, poeta item lyrico, 
edque alter cum altero comparandus, 
«Romanae fidicen lyrae», qui mondratus 
saepe ed digito praetereuntium, citha¬ 
raeque Hispanae princeps, etiam «■ digito 
monftratus inani » atque «hedera viridi 
et redimitus tempora lauro», i 1 ' 

Cum igitur de Horatio breviter dixe¬ 
ro, ea enuncleabo quae ante hos sex an¬ 
nos in commentario «Razon y Fe» cons¬ 
cripsi de forma Aloisii Legionensis Hora¬ 
tiana mihique maximo erunt argumen¬ 
to carmina quattuor Aloisiana versibus 
a me reddita Latina, quibus exteri prae¬ 
sertim ledores indolem utriusque poetae 
simillimam conferre facile possint. Jam 
vero cum de Horatio scriptore Carmi¬ 
num seu odarum agere tantummodo de¬ 
beam, ejus et Satiras et Epiflulas missas 
faciam, et loquar de solo poeta lyrico, 
satiricum atque didadicum tacebo. 

Primum quod cernitur in Horatianis 
Carminibus, si rede judicare volumus, 
novitas ed. Quod enim sibi faciendum 
Q. Horatius datuerat, ut non aliorum 
vatum Romanorum vedigia sequeretur 
neve vulgo trita via incederet, sed poe¬ 
mata conderet nova, dico more Graeco¬ 
rum, quo Latina poesis Atticis luminibus 
illudraretur, quod jam antea in Satiris 
et Epodis pulCHre nadus erat, idem in 


odis exarandis ed sane consecutus. Nam 
primus Venusinus exditit qui tradandae 
lyricae poesis rationem sollertius ex At¬ 
tica in Latium traduceret. Non enim aut 
Laevius aut Licinius Calvus (3) aut alius 
lyricus quiddam memoria dignum in hoc 
genere effecerat. Quin ipse Catullus cum 
Horatio haud conferendus ed, cum hujus 
lyrica pauca sint et ab Horatianis mul¬ 
tum discrepent. 

Igitur Apulus vates lyricam Graeco¬ 
rum poesim in Latium transtulit, ArChilo- 
Chum in Epodis imitatus, pod in Carmi¬ 
nibus Alcaeum et Sappho et Pindarum 
prae oculis habuit. Anacreontis, Stesi¬ 
chori, Simonidis, Almanis, BacChilidis 
poemata versavit. Quare ipse gloriatur 
«plus vice simplici», quod dicendus sit 
*princeps Aeolium carmen ad Italos de¬ 
duxisse modos » C. III, 30 h. e. Alcaeum 
et Sappho sibi proposuisse imitandos, 
et quod « spiritum Graiae tenuem Camoe- 
nae Parca non mendax dedit » C. II, 16. 
Cf. I, 32, 3; «age, dic Latinum, barbite, 
carmen, Lesbio primum modulate civi», i. 
e. Alcaeo; IV, 3, 10: « quae Tibur aquae 
fertile praefluunt et spissae nemorum co¬ 
mae fingent Aeolio carmine nobilem»; 
IV, 6, 31: «virginum primae puerique 
claris patribus orti... Lesbium (seu sap- 
phicum) servate pedem meique pollicis ic¬ 
tum»; Epidi. I, 19, 23: «Parios ego pri¬ 
mus iambos o.Qendi Latio, numeros ani¬ 
mosque (sive metrum et spiritum) secutus 
Arthilothi, non res et agentia verba Ly- 


(1) prefta a mi contento / Si soy dei vano dedo seiialado?» «De hiedra y lauro eterno coronado», Vide inferius ver- 

sionem carminis «|Qu^ descansada vida..!».—(a) Cf. «Razdn y Fe», io de enero de 1939, item Obras paiticat dei Maeilro Fr. 
Luis de Lc 6 n, t. I, Apendice IV. Cuenca, 1931, p. 425.—(3) Cf. Wel£hert Poetarum Lat. Relliq.. p- 19 seqq. 

camben»; £pifl. I, 19, 32: « hunc (Al¬ 
caeum) ego non alio diQum prius ore La¬ 
tinum vulgavi fidicen ». Cur vero in exco¬ 
lenda lyrica poesi adeo feliciter elabora¬ 
verit, haec videtur esse potissima ratio, 
quod suo ipsius ingenio maxime conve¬ 
niret. Cum enim duo fere genera sint 
lyricae poesis, alterum grande, magnifi¬ 
cum, audax, sublime, ejus vatis proprium 
«ingenium cui sit, cui mens divinior atque 
os magna sonaturum» S. I, 4, 43, quale 
fuit Pindari, alterum lene et temperatum, 
quod non tam audaciam et pompam re¬ 
quirit quam suavitatem cum quadam 
majeftate conjunCtam, in quo Alcaeus 
imprimis et Sappho praeftantissimi fue¬ 
runt, illo priore genere saepe relifto aut 
declinato, pofterius hoc maxime ample¬ 
xus c£\, quippe quod ejus indoli potius 
temperatae quam audaci maxime con¬ 
grueret. Quod ipse de se confitetur plu¬ 
ribus locis, quos omitto brevitatis gratia, 
quales sunt C. I, 6, 9 seqq.; II, x, 37 
seqq.; III, 3, 69; IV, 13, 3, 69, IV, 2, 
23 sepp,; IV, 13, 3. In his ego locis si¬ 
ne ulla dubitatione confirmaverim poe¬ 
tam voluisse ingenii sui mediocritatem 
significare, urbana tamen usum ironia 
nonnumquam. Nam si quandoque «mul¬ 
ta (Romanum) tollit aura cycnum, tendit 
(o lector), quotiens in altos nubium trac¬ 
tus», saepius tamen « apis Matinae more 
modoque, grata carpentis thyma per labo¬ 
rem plurimum circa nemus uvidique Ti¬ 
beris ripas, operosa parvus carmina » fin¬ 
git. Quae verba etiamsi, ut jacent, poetae 
urbanitati vertenda sunt, certe Venusi¬ 
nus altius volare et cautissime temptavit 
et in plerisque carminibus « auream » po¬ 
tius secutus eit «mediocritatem» quam 
audaciam, dulcedine potius quam majes¬ 
tate praeditus eft, jucundior venuSLorque 


quam altus et magnificus, gratior et ele- 
gantior quam grandis et sublimis, lenior 
denique et tranquillior quam vehemens 
et ardens apparet. Nimirum ultra vires 
ingenii sui, quas probe noverat, progredi 
non eft ausus nisi insolentiore animi mo¬ 
tu excitatus, provocatus, lacessitus. 

Propriam igitur indolem consulens 
eique prospiciens, egregii poetae partes 
Latinus lyricus egit. Cui rei addenda e£t 
exquisitior argumentorum deleftus in 
poematis fingendis. Haec enim potissi¬ 
mum de vita communi desumuntur, sed 
ita ut accommodatissima sint ad docen¬ 
dum et deledandum, in qua mixtione re¬ 
rum utilium et dulcium «omne tulit punc¬ 
tum». Modo enim cum amicis jocatur, at 
urbane semper et Attice, modo sapienter 
vivendi praecepta tradit illuftratque mi¬ 
rifice, temperantiam docet aequitatemque 
animi et magnifitudinem, pietatem in pa¬ 
triam et deos laudibus extollit, nunc de- 
teftatur aetatis suae vitia, impietatem, 
avaritiam, luxuriam, nunc ad caelum ef¬ 
fert praeclarissimorum virorum virtutes 
et facinora, laudesque canit deorum ma¬ 
xime in publica populi Romani laetitia 
cum grati animi significatione. Semper 
scriptor sumit materiam viribus aequam 
suis, poftquam diu versavit quid umeri 
recusent, quid ferre possint, rerum atque 
hominum rationem diligenter. 

At vero non his quae diximus con¬ 
tentus, processit ulterius, carminum enim 
formam eam effingit quam potuit elegan- 
tissimam. Illam breviter admodum attin¬ 
gam, nam hujus scripturae anguftiis coac¬ 
tus, ipsam amplificare nullo modo pos¬ 
sum. Qua de re generaliter eft dicendum 
Graecorum eum artem rationemque esse 
imitatum, at non serviliter, polluit enim 
ea ingenii vena atque pulchritudinis ve- 

nudatisque sensu, quibus lyricae poesis 
vim et gratiam facile perciperet et asse¬ 
queretur. Itaque et lyricam didionem in¬ 
venit et numeros et versus ad Graeco¬ 
rum normam concinnavit, asperiorem 
adhuc incomptioremque poeticum ser¬ 
monem ad elegantiam suae aetatis con¬ 
formavit, quod sibi etiam Catullus, Asi¬ 
nius Poilio, Varius, Vergilius proposue¬ 
rant. Quare cum haec omnia ipsi invi¬ 
diam molediamque a Bavio Mevioque, 
pessimis poetis peperissent, de quibus 
Vergilius, B, 3, 99: 

Qui Bavium non odit, amet tua car- 
[mina, A levi, 

de hoc autem ipse Horatius, 

Epod, 10: 

Mala soluta navis exit alite, 

Ferens olentem Mevium, 
exclamat ad Pis., 53 sepp.: 

Quid autem 

Caecilio Plautoque dabit Romanus, 

[ademptum 

Vergilio Varioque? Ego cur acquirere 
[pauca 

Si possum, invideor, cum lingua Ca- 
[fonts et Enni 

Sermonem patrium ditaverit? 

Patriam igitur linguam dupliciter 
Horatius locupletavit, primum ex opibus 
Latini sermonis propriis, deinde Graecis 
condrudionibus qui Hellenismi a Gram¬ 
maticis vulgo nominantur, quorum car¬ 
mina Horatiana plena sunt. Nihil jam 
dicam de pido et polito orationis colore; 
nihil de numeris et versibus plane cum 
materia consentientibus; nihil de trasla- 
tionum metaphorarumve audacia, quam 
ingenium atque elegantia moderantur; hoc 
tamen unum animo advertam, non ab 
eo mediocriter esse versatum atque ser¬ 


vatum praeceptum illud luculentissimum 
suae ad Pisones epidulae: 

Sit quidvis simplex dumtaxat et unum. 

Continet enim unumquodque carmen 
Horatianum principem sive primariam 
aliquam sententiam, ad quam tandem 
aliquando cetera referuntur. Eam autem 
vestigare mentis oculis non ed facile 
semper, cum aliquando animo commotus 
illam potius poetico lumine colludrare 
videatur et exornare quam aperte ante 
oculos legentis ponere. Attamen singulae 
carminis partes ita inter se copulatae co- 
nexaeque sunt, ut ad illam declarandam 
sollerter omnes conspirent. Pindari enim 
quandoque artem secutus, ab eo quod 
initio proposuerat digreditur, sententia¬ 
rum ordinem rerumque seriem liberius 
commutat, nonnumquam saltu quasi fac¬ 
to medias sententias praetermittit, quae 
requiri videntur ut magis perspicue car¬ 
men intellegatur. Hujusmodi transitiones 
saltus lyrici non inepte dicuntur, quod 
lyricorum magis proprii sunt quam ce¬ 
terorum poetarum, similitudine desump¬ 
ta ab eundo in cogitando. Quae cum ita 
sint, non ea tamen officiunt quominus 
ejus poema sit simplex et unum, neque 
ejus partium junduram turbant, copula¬ 
tionem impediunt. Sed jam ad ea gres¬ 
sum faciamus, quae magis singulariter 
ad Horatianam formam attinent. 

Ed Q. Flacci dos peculiaris usurpa¬ 
tio veri cum fictione conjundi, quae con- 
jundio per se ipsa dili Horatiani pars 
ed. Horatius vates ed Musarum sacer¬ 
dos, quem Superi tuentur, quique «car¬ 
mina non prius audita virginibus pueris¬ 
que cantat, et vulgus arcet», quem 
gelidum nemus 

Nympharumque leves cum Satyris Fhori 

Secernunt populo. 

Eum a casu arboris fortuito, a maris 
temperate, ab occursu lupi liberat tutela 
caeleftis, quod sit Homo sacer. Hinc con- 
junftio fabulae cum iis quae reapse eve¬ 
nerunt, hinc episodia illa mythologica 
quibus indulgere solet in poematis con¬ 
cinnandis. 

Altera qualitas formae Horatianae 
eft usus imaginum, quas poeta usurpat 
ut et res et sententiae menti inhaereant 
firmiter. Res abftra&as refugit lyricus: 
apud ipsum tempeftas Pater e£l sive Jup¬ 
piter, qui «igni corusco nubila dividens 
per purum tonantes egit equos volucrem¬ 
que currum », vi&oria dea, quae ab alto 
descendit, « vidorem fronde coronat ». Ver¬ 
bo, Horatius numquam pi&or esse desi¬ 
nit: Vt pidura poesis. 

Ex iis imaginibus oriuntur res singu- 
latim oculis obje&ae. Si vult poeta locum 
campeftrem ob oculos ponere, quo amici 
secedunt ut feSto die genio indulgeant, 
oftendit « pinum ingentem albamque popu¬ 
lum, umbram hospitalem ramis consociare 
amantes, fugacemque lympham obliquo 
rivo trepidare laborantem». Praeditus ille 
eil arte pingendi, polletque vi imaginan¬ 
di, quam cpavtaaiav dicimus, nunc ludicra 
et petulanti, nunc feStiva perque jucun¬ 
da, quippe quam et ratio et judicium re¬ 
gant et moderentur. Inde illae antitheses 
quibus res rebus, sententiae sententiis 
opponuntur. Quis enim non tenet me¬ 
moria carmen 1. I, quartum, ubi 

Cytherea thoros ducit Venus imminente 

[luna, 

jundaeque Nymphis Gratiae decentes 
alterno terram quatiunt pede, dum gra¬ 
ves Cyclopum 


Vulcanus ardens urit officinas? 

Tertia «vatis Horatii» dos brevitas 
eft contradiftioque Stili, qui paucis mul¬ 
ta continet, neque redundat aut diffluit, 
sed ubertatem coercet verborum, deque 
iis agit duntaxat quibus eSt hic locus 
neque sine ulla ratione ab eo 

Lucus et ara Dianae 

Et properantis aquae per amoenos am- 
[bitus agros, 

Aut flumen Rhenum aut pluvius des¬ 
cribitur arcus; 

Semper ad eventum feflinat et in me- 
[dias res 

Non secus ac notas, auditorem rapit... 
Horatius igitur « brevis esse laborat». 
Quod si aliquando obscurus fieri videa¬ 
tur, non id brevitati eft tribuendum, sed 
poeticae locutioni potius, nobis recondi¬ 
tae, qua de causa poStulat a nobis dili¬ 
gentem investigationem. Quae tamen dif¬ 
ficultas invenitur etiam in amplioribus 
scriptoribus, qualis eSt Vergilius, eo 
quod Latinus sermo sit pressior quam 
linguae nostrae recentiores. 

Nihil de epithetis dicam, quibus Ve¬ 
nusinus luculentissime utitur, quorum 
usurpatio plena facilitatis e£t et felicita¬ 
tis, habeturque quasi dos peculiaris 
scriptoris CarminumS'l 

Gloriari igitur merito potuit poeta, 
suae sibi conscius virtutis, quod monu¬ 
mentum aere perennius conftruere primus 
coepisset, idem ingenii sui felicitate exe¬ 
gerit seu ad finem mirifice perduxerit, 
consiliumque quod inierat ut Roma Ro¬ 
mano imperio digna polleret lyra, sic cft 
exsecutus, ut et aequalibus et pofteris 
suis exemplum reliquerit quod a nullo 


(i) Quae ha&enus a me scripta sunt de forma Horatiana, sic mirifice Men^ndez y Pelayo summatim exponit, eam cons¬ 
tituens «en la sobricdad maravillosa, en la rapidez de ia idea y concisidn de la frase, en la tersura y nitidez en ios accidentes, cn 
Ia calma y serenidad soberana en ei espfritu dei artifta». V. Miguei A. Caro, Observacionet tobre la poetfa boraciana, en «Horacio 
en Espafia», t. II, Madrid, 1885, p. 373. 

cive suo sit po£tea non dicant superatum, 
verum ne ulla quidem ratione aequipa- 
raturn. Nam ejus aequales Titius et T. 
Septimius, de quibus ipse, EpiSl. I, 3, 
9 et I, 3, 26, aliique pauci vix nomen 
nobis, carmina, quod sciamus, nulla reli¬ 
querunt. Poftera autem aetate nemo poe¬ 


ta lyricus cytri Horatio comparandus. 
Quapropter prudentissime Quintilianus, 
X, 1, 96: At lyricorum idem Horatius 
fere solus legi dignus; nam et insurgit ali¬ 
quando, et plenus efl jucunditatis at gra¬ 
tiae, et variis figuris et verbis felicissime 
audax. 


I I 


Sed jam gradum faciamus ad Legio- 
nensem, ad eum poetam, cui jam dudum 
Horatio Hispano cognomen e it, de quo 
verbis pauca dicam, multa, credo, carmi¬ 
nibus quattuor suis latine a me redditis, 
quae paulo poit in medium proferam. 
Audacissimo mihi spero fore ut le&or 
benignissime et indulgeat et parcat; in¬ 
tellexi enim brevius mihi iter per exem¬ 
pla quam per dodtrinam futurum. Sed 
prius Bouterweckium audiamus, nonnul¬ 
la exemplis praeponentes. Igitur de Le- 
gionensi scriptor Historiae Poesis et Elo¬ 
quentiae in gentibus seu populis recentio- 
ribus: Haud facile eft, inquit f 1 ), Statuere 
uter utri anteferendus, num Legionensi 
Horatius, an Horatio Legionensis. Wet- 
zerius autem et Weltius Bouterweckii 
teSfimonio nixi, in suo Di£lionario Ency- 
clopaedico Theologiae Catholicae ( 2 ) nemi¬ 
nem asserunt ex scriptoribus recentiori 
bus magis intime sensum antiquorum 
perspexisse poetarum, mentem propius 
attigisse, quam noftratem, neminem ho¬ 
diernae poesi propietates et indolem illo¬ 
rum veterum scriptorum sapientius com¬ 
municasse. NoSter autem Coli et Vehf, 
acerrimo vir judicio, addit MagiSlri Sal- 
manticensis carmina aequiperari facile 


posse eum Horatianis et arte et brevitate 
dicendi, animi vero motibus praestantio- 
ra his illa et puriora habenda esse (3) 

Sicuti Graecos Romanus, sic Latinos 
et Graecos et Hebraeos Hispanus est 
imitatus, ex Latinis praesertim Maro¬ 
nem et Flaccum, ex Graecis Pindarum, 
ex Hebraeis Jobum et Davidem, quos 
omnes perbelle Hispane loquentes indu¬ 
xit, quorumque versione facultates auxit 
stili poetici in nostris litteris, ut in Lati¬ 
nis Horatius egregie. Sed brevissime 
formam, de qua diximus, Horatianam, 
quae naturae beneficio suoque studio va¬ 
tes noster excelluit, exponamus. 

Ac primum quod fabulae Horatio 
tribuerunt, ut rebus sacris profanos ex¬ 
tolleret humanasque divinis, id sibi vates 
Augustinianus longe superius compara¬ 
vit doftrina et dogmatis santissimae nos¬ 
trae Religionis. En tibi, leftor optime, 
clarum carmen omnibusque numeris ab¬ 
solutum, quod inscribitur A todos los 
Santos, estque imago perfeftissima car¬ 
minis Hor. 1 , 12, quem virum aut heroa, 
non serviliter ex Latino lyrico sed inge¬ 
nue admodum expressa. 

(sequar) 


(1) In opera cit. vol. III, p. 239 seqq., Gottingae, 1804.—{2) Germanice eoncripto, Gallico autem fafto a Gosehler. — 
(3) «Eiementos de Literatura», Art. Poet., 1 . II, cap. II, c)- 

Epistularum Commercium 


Antonius Maria Loza C. M. F., Emmanuel Jove, C. M. F., S. P. 

Pauca mihi aeque grata accidunt ac Palaestra. Quanto edudio et amore sin¬ 
gulis eam mensibus expedem, et quanta aviditate, podquam receperim, legam per- 
legamque, vel potius vorem, verbis exprimere nequeo. Si tibi dixerim numquam 
eam e manibus meis decidere et perpetuo mibi ubique locorum se comitem praebere, 
non mentiar. 

Tibi Deus benedicat quia adeo magnum adgressus es opus, ex quo tot fruc¬ 
tus omnes capiemus, praesertim Hispani et Americani. Bene te, mi Joveri, eo quod 
linguae Latinae usum doctrinamque tam Strenue propugnas et utinam exemplum 
tuum alii sedentur. 

Perge, ut facis, litteras fovere latinas, et in eis omnia tua collocare. Labor 
enim tuus haud inanis erit. Plura adhuc tibi dicere possim, sed ne nimis longa 
videatur epistula, multa praetermitto et ad propositum venio. 

Enixe te deprecor ut, in lucem cum prodeat extraordinarius quem paras 
Horatii, mihi dimidiam fasciculorum duodecadem remittas, praeter eos numeros qui 
subnotationis causa mittere debes, nam velim discipulos meos qui in Latinitatis 
cultu magis praecellant, premiis ornare, et nihil melius invenire possum quam iis, 
pro suo labore, talem mercedem offerre. 

De pecunia hac ratione tibi debita me certiorem facito ut tempestive eam 
tibi religiose persolvam. Conserva te nobis. Tibi semper obsequentissimus et perpe¬ 
tuo addidissimus in C. O. Matris. Vale. 

Villae Rosarii in Rep. Argentina: 


Emmanuel Jove, C. M. F., Antonio Mae. Loza S. 

Quamquam sero, ad tuas hodie rescribere propero, neque video id abs re 
hoc tempore esse cum jam primum edimus hujus anni Horatiani fasciculum, 

Namque tu numerum extraordinarium postulabas quem sciebas proditurum 
quique non nisi exeunte tamen cursu s£holari complebitur. Ita dum vir ille clarissi¬ 
mus et lauro et edera perenni redimitus per orbem celebrabitur, nostra vox, licet te¬ 
nuis, pariter vocibus humaniorum hominum commiscebitur, qui eum meritis ex¬ 
tollent laudibus. Credo equidem optimum fore, ut dicis, tuis discipulis praemium, 
praesertim iis qui Latinitatis studio aliis praecellent. 

Cura denique ut cotidie linguae Latinae cultus apud eosdem discipulos tuos 
excitetur quo plurimum nos in nostro negotio juvabis. 

Tibi perpetuo addidissimus. Vale. 

IN MEMORIAM 

R. P. JOSEPHI LLOBERA, S. J. 

Dolore maximo et tristitia affectus, calamum arripio. Doctissi¬ 
mus et amicissimus P. Josephus Llobera, S. J., die XVIII Augusti 
vertentis anni e vivis migravit. Post vitam annorum et meritorum 
plenam, ad supernam patriam, ut pie credimus, evolavit, ubi Salvato¬ 
ris verba jam eum audivisse confidimus: Euge, serve bone et fidelis; 
intra in gaudium Domini tui. Lugent classicae litterae grammaticum 
eximium insignemque poetam, Horatii imitatorem qui traditionem 
humanisticam saec. XVI in Hispania enixe est prosecutus; luget ma¬ 
ter Ecclesia, in primis inclita Societas Jesu, filium amantissimum, 
religiosorum exemplar, cujus spiritus religiosus, probata in Deum 
pietas, proximorum caritas nota omnibus erant. 

Virum praeclarum et magistrum observandissimum grata com¬ 
memoratione debitoque honoris tributo prosequentes, dolorem ex 
ejusdem morte conceptum, si possumus, leniamus. Misera quidem 
haec et acerba consolatio est: quanto enim magis rei amissae excellen¬ 
tia perspicitur, tanto plus doloris ex illius amissione percipitur. Sed 
hoc nobis solacium superest, ut eum non tam nobis ablatum quam 
a Deo ad meliorem vitam vocatum credamus, ut in Sapientia legi¬ 
mus (IV, 7); Justus, si morte praeocupatus fuerit, in refrigerio erit. 
Placens Deo factus est dilectus, et translatus est. 

Patri Llobera possumus verba Legionensis adplicare, quae ipse 
ita vertit: 

Ille quam felix hominum tumultus 
Qui fugit cautus, sequiturque opertam 
Semitam quam, qui sapiere pauci, 

Ante adierunt. 

Ab ineunte aetate, litterarum et humanitatis studiis deditus, 
quae, auctore Cicerone, adulescentiam alunt, senectutem oblectant, 
excellentissimum aliunde nactus ingenium, plura edidit opera classi 
cam suavitatem redolentia quae perpetuo inter litterarum amatores 
stabunt et vigebunt. 

Quis enim Grammaticam Classicae Latinitatis non noverit? 
Opus quidem locupletissimum, fructus diuturni laboris in tradenda 
lingua Latina, primum in Hispania, dein in Lusitania, tum Bonis 

Auris, denique Montevidei: opus in quo auctor apis Matinae more 
modoque, quicquid boni invenitur in recentioribus grammaticis 
(Kiihner, Deecke, Riemann, Goelzer, Madvig) decerpsit. 

Adnotavit etiam pro scholis Phaedri fabulas et Ciceronis dialo¬ 
gos De senectute et de Amicitia. Editionem criticam operum Ludovici 
Legionensis instruxit, in qua Patrem LIobera poeseos Hispani lyrici 
quam qui maxime studiosum miror, cujus in litteris classicis erudi¬ 
tio poetarumque Latinorum Horatii et Vergilii cognitio satis effulget. 
Huic operi superaddi possunt verba quibus Ovidius magno pofimati 
Matamorphoseon finem imponebat: 

Jamque opus exegi quod nec Jovis ira nec ignis 
nec poterit ferrum nec edax abolere vetustas. 

Palaestrae Latinae conscriptor assiduus, lucubrationes scripsit 
grammaticas et philologicas, et carmina edidit, Horatiano numine et 
sapore classico imbuta. In hisce carminibus P. LIobera piissimi cor¬ 
dis sensus aperit. Exemplum adferam ex Carmine Elegiaco compo¬ 
sito cum lata lex est de Societate Jesu in Provinciis Hispaniae dis¬ 
solvenda, quod carmen ita concludit: 

Aspera quod nobis si sors subeunda, sodales, 

Haec erit ad mortem mens mihi lida comes: 

Pro Jesu patimur commisso crimine nullo; 

Felix pro Jesu qui patietur erit. (P. L. II, p. 37). 

Ad alterum millenarium Horatianum commemorandum, P. LIo¬ 
bera studium comparativum paraverat de Horatio et Legionensi, quod 
in hoc ipso numero lectoribus degustandum offerimus, versione Lati¬ 
na optimorum carminum Hispani lyrici inlustratum. Paratam quo¬ 
que habebat versionem cui titulus Las cien mejores poesias de Hora' 
cio traducidas en verso espahol, inclusis carminibus Horatianis in 
Palaestra Latina editis. 

Humilis religiosus et egregius litterarum cultor, tempus resolu¬ 
tionis instare sentiens, cum suo Legionensi canebat: 

Quando, Philippe,e carcere corporis 
Caelum valebo scandere fulgidum 
Verique purum alto tueri 

Orbe magis fugiente terram? 

Beata Virgo dilecti filii desiderium exaudivit, eumque in infraoc- 
tava Assumptionis ad supernam extulit patriam. Anima candidissima 
fortunata luce perfruens, dilectae Societati suae, nobis quoque et 
laboribus nostris quorum particeps esse voluit, obsecundet, 

Henricus Martija, C. M. F. 

Narragonia et Crocodilopolis 


ACTUS QUINTUS 

V 1, Samuel, Absalon et Baro (sequitur) 


Absalom.—H odie me excusa, quod mihi 
non est tempus diu de hac re tecum 
colloquendi; hac eadem vespera pa- 
ludamento mihi opus erit mutuando 
cuidam, qui intererit pompae et sal¬ 
tationi personatae. (Baroni detrac¬ 
turus est paludamentum). 

Baro, —Cave, ne manus imposueris cor¬ 
pori meo generosissimo! Aut ilico 
apage, aut experieris, quae efficiam 
ira inflammatus! 

Absalom.—E t ego tibi dico; statim mihi 
reddes vestimentum aut intelleges. 


quae efficiantur lege publica et jure. 
(fratres exuunt Baroni paluda¬ 
mentum) 

Baro . — (lamentans et ululans) «O tem¬ 
pora, o mores!» (1) Hoc dedecus mi¬ 
hi accidisse post peregrinationem 
triginta annorum! 

Samuel et Absalom. — (vocibus mixtis) 
Si afuisti triginta annos, pecuniam 
nobis pendes annorum triginta; ra¬ 
tionem tibi ilico conficiemus; mane 
hic, quaesumus, nos expectans pau¬ 
lisper. (abeunt) 


V 2. BarO; postea BUFO; milites 


Baro — (solus; meditans multa et in 
mente volutans perambulat scae¬ 
nam) Samuel et Absalom isti, quos 
sordidissimos totius regni faenerato- 
resessejam dudum Inter omnes cons¬ 
tat, nihil compensationis a me acci¬ 
pient nisi pretium legitimum et mer- 
cedem justam; quos cum majorem 
flagitaverint, in carcerem conjiciam 
et bona eorum publicari jubebo. 

Bufo . — (accurrens ad Baronem tradit 
ei litterulas) En, Mercurius tuus hoc 
epistolium manu Balsaminae scrip¬ 
tum tibi, rex, trado. 

Baro.— (litterulas obsignatas confes- 
tim legit voce clara; saepius haesi¬ 
tat et meditatur. Interim Bufo abit 
et affert Baroni ornatum regium, 
vestem, coronam, scaeptrum, se¬ 
dem regiam). «Diis gratias! — A Bu¬ 
fone te, pater diu desiderate, in pa¬ 
triam feliciter rediisse certior facta 
omnia statim clam parari jussi, ut 
salvus ac tutus pervenias tandem 


aliquando in palatium. —Versantur 
iu domo regia tres proci - Vespa, 
Milvus. Passerculus, quorum quis¬ 
que me ambit et expetit nuptiis. 
Scaurum, securitatis publicae prae¬ 
fectum per filum telephonicum mo¬ 
do precibus fervidissimis obsecravi, 
ut mihi clam submitteret sex se¬ 
curitatis publicae ministros robus¬ 
tissimos omnium, qui procos su¬ 
bito interciperent— et tribunali tuo 
sisterent adjudicandos. Nonnulli 
famuli et cives Salamandriae clavis, 
fustibus, furcis exstructi et armati 
nobis auxiliabuntur. Phantasus tur¬ 
ris custos castellanus venationem 
procorum inchoandam tuba signifi¬ 
cavit. Vale, pateri» Affer (ad Bufo¬ 
nem), mi Bufo, hanc schedulam 
Ophthalmodulo centurioni; et dic, 
ut militibus electis stipatus ad me 
ilico veniat arcem circumclusum! 
(Bufo abit) 


(1) Cicero, 1, Or. Cat. 

V 3, Baro, solus/ sedet in scamno 


Tandem aliquando vindicta et ultio 
criminum intercedet justissima. «Fiat 
justitia, pereat mundus» (1) —Vae tribus 
procis vaterrimis, qui aleatores fallaces 
et epulones rapaces et potatores bac- 
chantes et parasiti adulatores nihil aliud 
curare videntur, nisi suam ipsorum cu¬ 
tem et elephantorum instar pedibus vas¬ 
tis rem familiarem exiguam mihi dere¬ 
lictam saevi conculcant. —Restitit qui¬ 
dem adhuc Balsamina omnibus eorum 
illecebris ac blandiloquiis, sed mansue- 

V 4, disciplinae publicae 
(Sex securitatis publicae custodes 
Scauro praefecto duce gladiis destric¬ 
tis per transversam scaenam currunt 
et per arcis januam a januario pate¬ 
factam in arcis atrium, quod a thea¬ 
tro in parte scaenae posteriore conspi¬ 
citur, penetrant et statim Vespam et 
Milvum epulantes petunt. Vespa, cum 
sit pinguissimus et obessissimus om¬ 
nium trium manicis perfacile devinci¬ 
tur. Milvus, cum sit contumacissimus, 
ac ferocissimus, difficilius comprehen¬ 
ditur et catenis fortius tenetur- Pas¬ 
serculus, cum sit macerrimo et gracil- 
limo corpore, simul ac sex disciplinae 
publicae ministros atrium intrantes 
animadvertit, clam per alteram ja¬ 
nuam atrii se subducit ex atrio velo¬ 
cissime et aufugit ex arce in viam pu¬ 
blicam; sed statim quattuor militibus 
insidiantibus et famulis et civibus ar¬ 
matis retentus intercipitur et in atrium 
arcis reductus magno clamore mani¬ 
cis vincitur) 

Scaurus, —(ad procos ) «Favete linguis» 
(2) «Silentium altum» (3) —Nomine 
et auctoritate Baronis illustrissimi 
et augustissimi Narragoniae regis et 
vi ac jure legum poenalium rei pu¬ 
blicae declaro vos captivos et reos 
criminis capitalis: «Quos saepe tran¬ 
siit casus, aliquando invenit». 


tior ac mitior est justo; est ovis quae¬ 
dam tenella inter lupos rapidos et co- 
lumbula trepida inter hyaenas praedaces 
vel milvos crudeles; protervi ac lascivi 
saltare videntur in ejus nasulo .. (de 
summa turri arcis tuba subito canitur; 
Baro exsilit clamans:) Eja, signum in¬ 
stigandi canes venaticos in feras, id est 
in procos canes, porcos, (quattuor mili¬ 
tibus, qui Ophthalmodulo duce accur¬ 
runt, assignat stationes occultas et 
abit). 

custodes; proci; milites 

VfcSPA, —«Noli turbare circulos meos» (4) 
Mene libertate ausus es privare? Per 
deos inferos obsecro te, Scaure, ut 
me ilico libertati publicae et privatae 
restituas. Pater meus divitissimus 
patricius et locupletissimus negotia¬ 
tor totius regni poenam et necem 
filii unici horribiliter ulcisceretur. 
Scaurus. —Facedum, Cerbere pinguissi¬ 
me et canis latrator saginate! —«Hic 
casus me facit ridentem»(5) —Quam¬ 
quam Ooliathe corpulentior ac ro¬ 
bustior es et vel amplissima dolia 
vini plena ut ramenta aut plumas 
removes, nunc te obstrictum undi¬ 
que tenemus vinculis et catenis. — 
Abducite eum! (ad disciplinae pu¬ 
blicae ministros) 

Milvus, —Quanta contumelia me affecis 
tis, quanta ignominia! Omnino in¬ 
sons sum captivitatis. Neminem un¬ 
quam trucidavi aut vulneravi, nemi¬ 
ni unquam assem aut plumam aut 
acum aut pilum furatus sum. Ma¬ 
tercula et fratres sororesque ululan¬ 
tes me condemnatum lamentarentur 
in inmensum. Ergo dimittite me et 
Vespam sodalem mihi amicissimum! 

Viator, S. D. V. 

(sequetur) 


(1) Imperator Ferdtnandus I.— ( 2 ) Hor Cid., III, 1, 2.—(3) Vergilius, Aen. X, 63 — (4) Archimede».—(5) 
Goetbe, Faust!. 

CURSUS GYMNASTICUS 

QUINTI HORATII FLACCI 

CARMEN SAECULARE 

Magna viget sententiarum disparitas in judicio de indole et vir¬ 
tutibus Carminis Saecularis: Horatiani alii enim exiguum, eximium 
alii monumentum, aere perennius, reputarunt. Doeringius, ait Stei- 
ner (l> , carmen saeculare (C. S.) praestantissimis adnumeravit car¬ 
minibus Horatianis; Mitscherlichius hoc divinae artis opus in pre¬ 
tiosissimis totius antiquitatis monumentis ponendum esse sibi per¬ 
suasit; Braunhardus splendidissimum illud dixisse carmen non satis 
habuit, sed quasi divino quodam spiritu adflatus; e recetcioribus 
vero cimum. Villenueve adferam cui C. S. opus princeps est in poetica 
religiosa Horatiana (2) . 

Contra Eichstadius: vix ullum —inquit— poema legi, Augusteo 
aevo compositum, in quo tanta esset sententiarum jejunitas, tanta 
compositionis inconcinnitas, quanta laborare mihi videtur celeberri¬ 
mum illud Horatii Carmen Saeculare. Godofridus autem Hermannus 
hoc carmen aut ab Horatio invitis Camenis conditum aut a nebulone 
nescio quo suppositum esse suspicatur. Quibus inter recentes addi 
potest Alexander Aureli (3) cujus sunt haec verba: .. totus hymnus 
novitate inventi caret..., multa sunt demisse expressa. .; plura sunt 
quae demi possunt, multa sunt in quibus, non bonus Homerus sed 
bonus Horatius alto somno dormitat. 

Quae cum ita sint, fieri non potest quin tritum illud prover¬ 
bium in mentem revocemus «medium tenuere beati». Sed priusquam 
stropharum singularum commentarium incipimus, nonnulla de occa¬ 
sione, finibus, dispositione praemittenda censuimus. 

Cum Augustus ab Actio Epiri promontorio, superato Antonio, 
recessisset victor ludos scaenicos Romae celebravit in honorem Apol¬ 
linis et Dianae 

tempore sacro, 

quo Sibyllini monuere versus 
virgines lectas puerosque castos 
dis, quibus septem placuere colles, 
dicere carmen. 

Tunc Horatius ab Augusto rogatus carmen saeculare dictum 
composuit ut in ipso marmoreo ludorum commentario anno 
MDCCCXC Romae effosso constat 

CARMEN COMPOSUIT Q. HORATIUS FLACCUS («> 

atque hoc maxime intendens ut praecipua religionis numina, Apollo 
et Diana, precibus colerentur ac celebrarentur et fausta futuri tempo¬ 
ris omina ederentur (5) . Acti sunt ludi saeculares Augusti, C. Furnio 

(1) Stelner, De Horatii carmine saeculari. Kreuznach, 1847; p. 1.—(2) Villenueve, Horaee, t. I. 
Paris, Les Belles Lettres. 1927: Chant s£culalre, pp. 185-188; «Par ia belle simpliciti de Vordenatice. par la so - 
brieti fermeet 6legante da style, par la profondear grave du sentiment patriotlqae, c’est sana doute son 
chcf d*oeuvre dans la poisie religieuse » Itrod. XXXIX,— (3) Alma Roma, 1934, p 150. -(4) C. I. L. 32 323: 
Commnetarla Lud. Saecularium vs. »49,—(5) F. Rlttcr , Horatii carmina (Vol. I) commentario critico, histo¬ 
rico et exegelico illustrata. Llpsiae, W. Eugelroann, 1854; Carm. Saec. 

C. Junio Silano Coss , anno ab U. C. DCCXXXVII (ante Ch. N. 
XVII) aetatis Horatii XLVIII, eorumque memoria nummis et monu¬ 
mentis conservatur. De ipsis agit copiose Zosimus II 4-6 : Censori¬ 
nus. De die natali, 17; breviter referunt Cassius Dio LIV 18, et Sue¬ 
tonius in Aug 31. 

Sunt qui non tantum C. S., sed tria carmina ab Horatio com¬ 
posita atque singulis tribus diebus ludorum saecularium decantata 
esse defendunt. Ita e. g. Urbanus Campos qui hac ratione carmina 
distribuit: Die primo carmen Dive quem proles, Od. IV, 6, ab ini¬ 
tio ad versum 29 « Spiritum Phoebus mihi»; altero die, «Dianam te¬ 
nerae » I 21; tertio die carmen saeculare cum fine carminis « Dive 
quem proles» a v. 29 (l) . Praeterea P Sanadon C. S. fragmentum re¬ 
putat cujusdam magni carminis, cujus prologus esset « Odi profanum 
vulgus * (Od. III, 11-4), pars prima «Dive quem proles » (Od. 1V-V, 
1-28), pars altera «Dianam tenerae» (Od. I. XVIII), pars tertia « Phoe 
be silvarumque» (C. S.), epilogus « Spiritum Phoebus mihi » (Od. 
IV V, 19-44) (2) . Sed haec doctrina solido fundamento caret. Nec de¬ 
sunt qui unitatem carminis saecularis rejiciunt, quod tribus partibus 
inter se diversas dividant, quam sententiam Cl. Gag£ rejiciendam 
habuit (3) . 

Placet e contra doctrina E. Stampini (4) juxta quem ipse Hora¬ 
tius ante chorum virginum puerorumque stans carmen profert piacu¬ 
lare atque eucharisticum «Dive quem proles» et postea chorus C. S. 
« docilis modorum vatis Horati» reddidit 

De ordine et modo exsecutionis C. S. disputant auctores, ma¬ 
xime postquam anno 1890 reliquiae marmoreae sunt repertae ubi 
sculptum erat: 

(147) SACRIFICIOQUE PERFFCTO PUERI XXVII QUIBUS DENUNTIATUM ERAT PATRIMI ET 
PUELLAE TOTIDEM 

(148) CARMEN CECINERUNT: EODEMQUE MODO IN CAPITOLIO (*); 

sed nos cum J. Gage et Villeneuve (6 -> doctrinam duplicis integrae ex¬ 
secutionis omnino probamus, necnon rationem seu dispositionem 
quam tradit Steiner (7) . 

Stropha 1 et 2 (proodus) 

juncti pueri et puellae 

Str. 3 pueri —4 puellae Str. 10 pueri —11 puellae 

5 pueri —6 puellae Str. 9 ( mesodus ) 12 pueri —13 puellae 

7 pueri —8 puellae Vs ' et2 p>«.i. 3et«pu.iue 14 pueri—15 puellae 

Str. 16-19 ( epodus ) 

juncti pueri et puellae 

Unde patet C. S. in numero carminum amoebaeorum esse re¬ 
ponendum, idque XIX saphicis strophis componi, quarum interpre¬ 
tationem incipiemus, proposita lectione Latina editionis majoris 
Fr. Volmei (8) atque versione Hispanica Patris Llobera, S. J., quam 
generose adhuc vivus tradiderat evulgandam. 

J M. JlMfiNEZ, C M. F. 

(1) U. Campos, Horacio Espahol. Madrid, 1783: Canci6n secular, p. 414 —(2) A. Wall®, Oeuvres 
d’Horaee. Paris. Garnier, 1887: Chant S6c. p. 224 ~(3) j. Gagl, Recherchca sur lea jeux s6culairea. Paris, 
Les Belles Lettres, 1934, p 26 —(4) E. Stampini, II carme secoiare di Orario . Torino, G. Chiantore, 192?. p. 
36 —(5) C. I. L. 32 323, vs. 14? 148. —(6) Villeneuve, Horaee, Paris, 1. c.: «/e suis, quanta moi port£ a ad - 
metre qu’il y eut deux auditions de Vhymne entier». — {7) Steiner, ibidem, p. 5; Frenk, The carmen sae - 
culare of Hoiace Cf American Journal of Phllology, 1921, pp. 324 329 —(8) Horatii Carmina rec Fr. 
Vollmer. Lipsiae in aedibus B. G Teubner, MCMX1L 

In divum Thomam Morum carmen 


Hic ille Morus, quo melius nihil 
Titan Britanno vidit ab aethere. 
FuneJla cum regem Bolena 
Illicito furiasset ae&u, 

Audax iniquas spernere nuptias 
Amore veri propositum minis 
Obvertit Henrici, tyranno 
Fortior indocilisque fle£ti. 

Non carcer illum, non Aloisia 
Dimovit uxor, nec trepidus gener, 
Nec ante patrem Margarita 
Femineo lacrimosa queftu. 

Fertur monentem mitia conjugem, 
Sed non et iilo digna viro, procul 
Ab se remotam cum feroci 
Ut fatuam pepulisse risu. 


Mox, qua fluentem se Thamesis rotat, 
Ad declinatum funeribus locum 
Cado coronandus triumpho 
Per medios properavit Anglos. 

Du&um secuta flente Britannia 
Non flevit unus marmore durior, 

Et certa despe&ante vultu 

Fata tuens hilarisque torvum. 

Atqui sciebat, quid sibi regius 
Tortor parasset; non aliter tamen, 
Quam laureatos Sulla fasces, 

Ipse suam petiit securim. 

Plenus futuri, quo tumulo Cletit, 
Postquam paventem carnificis manum 
Mercede firmasset, cruento 
Colla dedit ferienda ferro. 

Jacobus Balde 6) 


«Quot margaritae novae, quae dicitur, Latinitatis pulvere teguntur bibliothe¬ 
carum! Quam Balde dignus, qui omnium doctorum teratur manibus! quam dignus 
Santoliusl quam digni ceteri! qui opera condiderint nullam partem inferiora exemplis 
veteribus, rerum varietate et magnitudine longe illa vetera superantia. Neque quem« 
quam totius orbis terrarum typographum hos sibi viros hodiernis litteris, hodiernis 
ornamentis et papyro ex oblivionis faucibus eripiendos suscipere /» 

A. Avenarius. 


(i) Jacobus Balde Jesiliu, notissimus ille Bojorum poiti, qui natus eii anno Chriiti 1604, mortuus anno 1668, quo tem¬ 
pore Thomas Morus percussus eft, ut cum maxime po£si lyrica efflorescere coeperat. Constantiam herois Anglici demiratus hanc 
odam fudit, quae eft primi libri lyricorum teitia. 

Hoc carmen misit ad actuariam amicus Avenarius cui juvat hic grates habere ac referre. Ad calcem eas dabat voces quas 
judico legendas lectoribus atque meditandas. 

De recta linguae Latinae pronuntiatione 

De littera Cr (,) 

Venit jam de littera g quicquam disserere, cujus oportet et ori¬ 
ginem exponere et legitimam ejusdem pronuntiationem. Utramque 
rem prosequitur Funccius (2) his verbis: «Obvia sunt in nostra tabula 3) 
vocabula Cartacinienseis, Cerens, Ecestanos, Cocnatos Lecioneis, Ma¬ 
cis tratos, Pucnadod et similia. Unde luce clarius meridiana videmus 
quod litterae g apud veteres Romanos, etiam hoc aevo, nullus fuerit 
usus; verum c, tertium istud alphabeti elementum, ut apud Graecos 
quoque, vicem ejus praestiterit. Idem Festus quam plurimis in locis, 
ubi de verborum significatione agit, etiam diserte comprobavit atque 
inter alia: «C pro g frequenter ponebant antiqui, nam quae nunc c 
appellatur ab antiquis g vocabatur. Et Petrus Moselanus, vir doctis¬ 
simus, notavit pronuntiari Cajum per g quia g sonet, scribi autem 
per c ejusque rei rationem subjungit; «Quod apud vetustissimos La¬ 
tinos non fuerit usus g litterae, sed c tantum quae tertium locum in 
serie litterarum ita occupet. Atque inde etiam est quod tempore pos¬ 
teriore C et G litteras invicem optimi scriptores quam frequentissime 
commutaverint. Spurius autem Carvilius, ludimagister quidam Ro¬ 
manus, demum circa annum ab U. C. quingentesimum quadragesi¬ 
mum. post Leges XII Tabularum conscriptas ducentesimum trigesi¬ 
mum septimum, post Tabulam Rostratam quadragesimum septimum, 
g isthanc soni mollioris litteram invenit, pinxitque primus pro inicere 
inigere pro acetare agetare etc, Quod ne fingi a me temerario conatu 
videatur hac de re verba facientem praestat audire Plutarchum; «Cog¬ 
natio enim est inter c tt g, ac sero littera g uti coepere, quae reperta 
a Spurio Carvilio». Idem Funccius scripsit alibi: «G apud Latinos 
novum inventum Spurii Carvilii cujusdam grammatici, cujus vice 
olim ad imitationem Graecorum tertio alphabeti elemento C uteban¬ 
tur, ut Cajo Cnaeo et similia scriptitaverint. Hinc Ausonius; Praeva¬ 
luit postquam Gammae vice functa prius c. Nec alia fuit mutatione 
opus quam hemicyclo C rectum adjicere pedunculum G. (4) 

«G; sonus gutturalis explosivus et sonorus; respondet In 
scriptura g nihil est aliud quam alteratio litterae c. Tempore quo 
Pyrrhus bellum cum Romanis habebat, g littera quae est modificatio 
litterae c, ab hac est discriminata. Haec nihil est aliud quam modifi- 

(1) Cfr. num 45 p.164 - (2) De pueritia linguae Latinae c. V, par# V. - (3) Tabui# Rostrata — (4) De 
pueritia linguae Latinae c / par. XVlll. 

catio litterae c et sonum gutturalem dulcem repraesentat. Pronuntia¬ 
tio litterae g fuit magis fortis ante vocales a ov et consonantes, quam 
ante e i. Ante has duas vocales g habuit serius in sermone popullari 
sonum / et in linguis recentibus romanicis sonum sibilantem palata 
lem» (1) 

«G septima Latinorum littera una ex mutis, cognata est litterae 
c, a qua originem habet Nova consonans dicitur a Diomede quia 
multo tempore Latini ea caruerunt, c litteram ejus loco adhibentes, 
sed duplici potestate, scilicet in quibusdam vocibus ut c nunc habet, 
in aliis ut.gr. Tandem post quingentos fere annos ab U. C Spurius 
quidam Carvilius parvo apice ut est apud Plutarchum inferius litte¬ 
rae c adjecto in iis vocibus quae g sonum habebant, eam in Latium 
invexit. (2> * 

<Cum dico lege, in his duabus syllabis aliud Graecus, aliud 
Latinus intellegit, ait Augustinus. (3) Secundum id eodem modo sonat 
g in lege Latino quam y in Xe-^ Graeco. 

Frustra quaeras apud veteres grammaticos alias de littera g 
particulares notas. Ex Martiano Capella hoc sumes: G spiritus cum 
palato» et ex Mario Victorino: «C etiam et g sono proximae oris mo¬ 
limine nisuque dissentiunt; nam c reducta introrsum lingua, hinc et 
hinc molares urgens, haerentem intra os sonum vocis excludit; g vim 
prioris pari linguae habitu palato suggerens lenius reddit»; praeterea 
nihil. (<) 

Ex duplici tamen allato testimonio deducimus eam litteram g, 
non alia atque alia ratione proferri pro vocali quae eam consequitur, 
ut fit in vernaculis linguis, sed semper uno modo eoque simili litterae 
c, quamvis palato vim lenius reddit. 

Simeon Aprilis (S> ex eo quod nihil aliud constet apud veteres 
grammaticos acute arguit: «Eum itaque verum illarum c et g sonum 
esse credendum est, quem edunt post litteras vocales. Graeci certe 
hoc modo pronuntiant, a quibus si in pronuntiatione aliquarum lit¬ 
terarum Latina lingua dissentiret, non est certe dubium quin illi ve¬ 
teres Latini, qui utriusque linguae fuerunt peritissimi, id fuissent 
litteris testati. Naturali enim vitio litteras c g cum vocalibus e i bar¬ 
baro sono pronuntiamus. . g vero quemadmodum vulgo dicimus 
ageno, dicimus item gemo gigno, cum tamen nullius auctoris antiqui 
testimonio constet, illas duas litteras olim alium quidem sonum ede¬ 
re cum his, alium vero cum reliquis vocalibus. Neque est quod quis 
defendat barbaram hanc pronuntiationem ipsa consuetudine Nam 

(1) J. M. Guardla et Wterseyaki, Grammaire de la langue Latine. — ( 2) Forcelliuiua, Vld G. — 
(3) De Doctrina Chri»tiana, 24. II — (4) Majrer Litbke, Ltnguistica Romanica, part. 2 *. parr 147 —(5) 
Simeon Aprilia, De Arte Pontica, Liber de consonantibus. 

ex quo tempore Latius populus disperiit, ita usus latine pronuntiandi 
nationum varietate depravatus est ut nusquam vere Romanam pro- 
nuntiationem esse credere par sit, a tot gentibus et barbaris nationi¬ 
bus Gottis, Vandalis, Italia devastata. 

«Si quaeras, ait Sanctius Brocensis,* 1 ’ quinam mea sententia 
proxime accedant ad pronuntiationem antiquorum, sine cunctatione 
respondeam Germanos. Nam Germanis g semper gamma». «Male 
agunt qui in uno verbo aut nomine pronuntiationem mutant ut locus 
loci locum; lego legis legunt. Perpetuo custodiatur sonus ga ut ga ge 
gigogu.™ 

«C et g ante e et i pronuntiantur ut in lingua Castellana Ceci- 
lia Gente Gigante. Hic est usus, sed doctores docent eas pronuntiari 
debere ut ante ceteras vocales. Postquam lingua Latina desiit popu¬ 
laris esse et ex muto populo, qui sunt libri, sumi coepta est, plures 
barbarimos suscepit et est passa, ut est quod litterae c g (t ante duas 
vocales pronuntiarentur peregrino et barbaro sono, quia unaquaeque 
vernacula lingua introducere contendit suam pronuntiationem in La¬ 
tinam, unde tot in pronuntiatione basbarismi. (3) 

Nunc Scioppium audiamus;* 4 ’ «Apparet Romanos legio legere 
pronuntiasse quomodo hodie effertur ab Italia et Germanis leghio 
leghere, ab Hispanis leguio leguere, nam ceterae omnes litteraeg pro¬ 
nuntiationes, quae hodie in usu sunt iisdem nationibus, a Romanis 
nullo pacto intellegerentur: Ga etiam go gu Romani sic efferebant ut 
ca co cu perpaulum interesset. Eo utuntur Germani in Sing — cano, 
Gesang— cantus; habentque hunc morem ut in singen g priori sylla¬ 
bae attribuebant. 

«Jam mediam quae est 7 vel g Latini (hi nempe qui hodie 
latine loquuntur) non semper eodem enuntiant sono. L. Qui sic? 
Ur. Cum dicis vaga vago exiguus, nonne aliud audis quam cum 
dicis vage vagi? L. Prorsus; nam in ga et go et gu, audio nescio quid 
crassius ac spirantius. Ur. Item aliud audis in lego quam in legis 
legit, in longas quam in longis. L. Sentio. Ur. Huic malo succurrit 
Germanorum pronuntiatio, qui sono per omnia simili dicunt lego 
legis legit. L. Video quemadmodum ex corruptis libris, itidem ex 
linguis, quamlibet vitiatis, posse quaedam depravata restitui. Ur. 
Atqui nos Batavi hic Germanos ridemus quasi vitiosum sit quidquid 
diversum est L. Ad istam rationem nihil non esset vitiosum inter 
homines. Verum ut hic recte sonant g, ita perperam sonant cum di¬ 
cunt caudeo pro gaudeo et Cades pro Gades ». (5) 

(1) Opera omnia' Grammatica linguae Graecae - de veris litterarum sonis. — (2) / dem (b. Regias 
para perfectamente leer y pronunciar latin. — {3) Nebrlasenaia, Gramm. Inst L, II - Regias de pronun- 
clac!6a,—(4) Grammatica philosophica * De consonantibus simplicibus. Lltt G. — ( 5) Eraamui Roteroda- 
mus, Dialogus de pronuntiatione. 

«Nos hodie quam peccamus! (in sono g); Italorum enim ple- 
rique ut z exprimunt, Galli et Belgae ut / consonantem. Itaque illo¬ 
rum est lezere fuzere, nostrum lejere fujere. Omnia imperite inepte. 
Germanos saltem audite quorum sonus hic germanus legere tegere 
ut in lego tego, nec unquam variant, at nos ante i e ae y semper; 
dicimusque jemmam Jaetulos jinjivam jyrum pro istis gemmam Gae¬ 
tulos gingivam gyrum». Mutemus aut vapulemus. (1) 

Liceat tandem hanc de pronuntiatione litterae g expositionem 
finire primo illo colloquio quod Magnus Gregorius habuisse dicitur 
cum Anglis. Forum Romanum pertransibat ille cum servos quosdam 
animadvertit venales, eosque juvenes et forma et tenera facie pulcer- 
rimos. «Unde autem hi? —interrogat Gregorius— Sunt Angli —res¬ 
pondent quidam — Angli? Dicite potius Angeli»—inquit magnus 
Pontifex . w —Tu vero pronuntia, ut voluimus, litteram g et videbis 
quam parum differant Angelus et Anglus. 

Emmanuel JOVfi, C. M. F, 


Bibliographia 

Jimenez Delgado, C. M. F. Epitome Historiae Graecae, — Coculsa, 
Barcelona — Apart. 1042; et Madrid-Apart. 8013. 

Quam opportune opusculum hoc in lucem prodit! Hujusmodi libel¬ 
li non deerant Italis, non deerant Gallis, non deerant Belgis atque 
Germanis, at deerant Hispanis atque ideo apud nos jacebat litterarum 
cultus et minoris habebatur. Desiderabatur a praeceptoribus in aulis 
praelegendus, desiderabatur maxime a pueris, qui primis Latinis litte¬ 
ris imbuuntur, interpretandus. Nihil in eo non utile, nihil non jucun¬ 
dum. Jucundus parva et eleganti forma, jucundus carta pellucida, 
jucundus crebis imagunculis, jucundus limpidis elementorum typis, 
jucundus praesertim amoenitate rerum una cum earum historica utili¬ 
tate, agit enim de populo qui litteris orbem domuit. Prologo commen¬ 
datur doctissimi Professoris Latinitatis in Instituto Bilbilitano qui 
etiam opusculi scopum proponit el fines. Postea triginta capitulis in 
pagellis praecipuos praebet gentis Graecorum tractus, adpositis ad 
calcem uniuscujusque capituli notulis et grammaticis et historicis. Ad 
finem autem per capitula voces vertuntur, quae quidem voces deinde, 
alio indice, litterarum ordine proponuntur expreso loco ubi primum in 
textu eas legeramus. Denique tribus tabulis geographicis omnes urbes 

(1) Lipciui. De recta pronuntiatione Linguae Latinae c XIII. — (2) Mourref, Historia de Ia Iglesia » 
T. IU. c. II. 2. 

et oppida alumnis ostenduntur de quibus in narratione facta fuera) 
mentio■ Omnibus his de causis pro certo habeo ejusmodi Epitom 
Historiae Graecae in Instituta, in Seminaria, in Ephebea tum Hispa¬ 
nica tum Americana venturam esse atque acceptum iri- 

Emmanuel Jovfi, C. M. F. 


A. Grtera.— Tresor de la Llengua, de les 

Tradicions i de la Cultura popular de 

Catalunya. —I, p. 342. Edicions Cata- 

lunya, Barcelona, 1935. 

Aptissime hoc opus Thesaurus ins¬ 
criptum prodiit; in eo enim passim pre¬ 
tiosae apparent margaritae. Thesaurus 
quidem ac pariter pulcherrimum musi¬ 
vum ex lapillis compositum in toto Ca- 
talaunico territorio collectis. —Ibi enim 
et plurima invenies vocabula, vario ad¬ 
jecto usu, omnium populorum qui ver¬ 
naculam linguam agnoscunt Catalauni- 
cam; ibi et vulgares loquendi modos ac 
proverbia innumera, ibi et sacras ac ve¬ 
nerandas populorum traditiones. 

Eximium certe opus compositum, 
sicut lexicis oportet, vivum sermonem 
popularem investigantes, cui investiga¬ 
tioni operam dederunt in praecipuis op¬ 
pidis et vicis plus ducentarum responsio¬ 
num. quibus non nulla proposita erant 
quaestionaria. De quibus tamen vulga¬ 
rem sermonem interrogari non valuit, 
quinquaginta ponderata sunt vocabula- 
ria de non nullis cottidianae vitae rebus 
a meritissimis auctoribus conscripta. 
Hoc primum volumen litteram A tan¬ 
tum complectitur. —Librum perlegentes 
ingenuum rusticorum loquendi modum 
nobis audire videmur in nativa dialecto 
et sermone colloquentes, juxta quodli- 
bet enim vocabulum locus seu regio ubi 
vox seu locutio usurpatur, subjungitur. 
—Unum illud in opere desiderare quis¬ 
piam poterit, quoniam dialectorum quo¬ 
que inscribitur lexicon, mutationum 
annotatio ejusdem vocabuli apud va¬ 
rias Catalaunicas regiones et populos 
(alfals = au f ais, alberginia — auberginia, 
albercoc = aubercoc, similia); sed id, ut 
Auctor innuere videtur, in opera Atlas 


lingiiislic de Catalunya facile reperire po¬ 
teris. 

En memoranda prorsus verba prae¬ 
clarissimi Auctoris et philologi; «Omnes 
omnium gentium nationes magnas ex¬ 
struunt aedes ubi veteris temporis re¬ 
condant thesauros, museae in quibus 
Christianorum ars effulget. - Summa et 
ego animi contentione novum excitavi 
museum ubi vetus Catalaunicae linguae 
thesaurus reponatur qui et breviarium 
est nostrae inter gentes humanitatis». 
Ingrediamur igitur, cives Catalaunici. 
hujusmodi museum ac sacram aedem 
ubi Thesaurus Linguae, Traditionum et 
popularis Urbanitatis gentis nostrae as¬ 
servatur; ingrediamus ac grato animo 
accipientes munus nobilissimi Auctoris 
in proprium succum et sanguinem spi¬ 
rituale patrimonium majorum ver¬ 
tamus. 

Jos. M. a Mir, C. M. F. 

Joannis A Sancto Thoma O. P- 

Cursus Philosophicus Thomislicus. — 

Nova editio A. P. Beato Reiser O. 

S. B. Vol. I. —Ars Logica.-Vol. II.— 

Philosophia Naturalis. - Marietti' 

Taurini (Italia). 

Paucis abhinc annis, 1930-1933, exa¬ 
rante P, Beato Reiser, O. S. B., sumpti¬ 
bus et cura cl. Marietti editoris, publici 
juris facta est «Nova Editio» Cursus Phi¬ 
losophici Thomistici cujus Auctor Jo- 
hannes a Santo Thoma, O. P. (1589- 
1644), qui, uti apertum est, Angelici 
Sancti Thomae doctrinae penetratione 
necnon ejusdem contra Vdzquez et Sud- 
rez praecipue defensione egregius stat 
ac fere sempre fidissimus interpres, qua 
ipsa expositone cognomine a Sancto 
Thoma nominari meruit. Adhuc tantum 

duo volumina adparuerunt, tertium sub 
prelo est. 

Primum Vol. «Artem Logicam» seu 
materiam et formam ratiocinandi conti¬ 
net. Alterum autem «Philosophiam Na¬ 
turalem» cujus prima pars: De ente mobi¬ 
li in communi; tertia vero De Ente mobili 
corruptibili, secundam partem sc. de Ente 
mobili incorruptibili, quod est caelum, 
auctor non edidit- Neque Metaphysicam 
neque Ethicam ex professo tractat. Qui 
totum textum attente perlegerit paene 
omnia inveniet quae a recentioribus ex¬ 
ponuntur. Quae ad Theologiam Natura¬ 
lem et ad Ethicam expectant juxta mo¬ 
rem illius aetatis ad Cursum Theologi¬ 
cum tractanda remittit. «Nova Editio» 
semper praeelegit textum ejus Editionis 
cui ultima ipsius auctoris manus acces¬ 
sit, titulum generalem ex Ed- Colonien- 
si 1638 transcriptum est; universum de¬ 
nique opus tum dicendi ratione, cum 
perspicuitate doctrinae, charta, typis 
necnon iis omnibus quibus cl. Marietti 
apud omnes commendatur, a magistris, 
discipulis iisque qui Philosophicis spe¬ 
culationibus delectantur, maximi fa¬ 
ciendum est. 

Cajctant (Thomae de Vio), O. P.— 

In «De ente et essentiae D. Thomae A- 

quinatis commentaria,— Cura et studio 

P. M.—H. Laurent, O. P, - In 8. a max. 

1934, pp. XVI-260. Casa Editrice Ma¬ 
rietti. Via Legnano, 23. Torino (118). 

Occurrente anno a transitu Thomae 
de Vio Card. Cajetani quadrigentesimo, 
qui maximus post Angelicum Praecep¬ 
tor ac Commentator extitit, consilium 
fuit P. Laurent denuo typis edendi au¬ 
rea in «De ente et Essentiau D. Thomae 
Commentaria. Opus sane juvenile, aeta¬ 
tis suae anno vigesimo quinto, merito 
tamen summum atque dignum magni 
Commentarii in Summam Theologicam 
ejusdem D. Thomae exordium. Ttxtus 
ad nonnam Ed. anni 1498 est concinna¬ 
tus. Impressio cl. Marietti Editoris 
digna. 


Fr. Gerardo M. Paris, O. P, —Divisio 
Schematica summae Theologicae Sancti 
Tomae, ad usum Profesorum atque 
Studentium.—Taurini, Maritti, 1931. 

Haec divisionum Schemata totius S. 
Th Sancti Thomae Aquinatis ordinata 
sunt, ut refert Auctor, ad faciliorem red¬ 
dendam Studentium de connexione 
quaestionum memoriam atque synopti- 
cam recognitionem expediendam, utilia 
sane iis qui theologicis studiis sub ductu 
Aquinatensis incumbunt, maxime vero 
pro alumnis qui S. Theologiae D. Tho¬ 
mae operam navant. J. Pastor, C. M. F. 

Ralfacle Fimianl. — P. Virgilio Maro¬ 
ne, II libro X dell' Eneide. — Felice le 
Monnier. Firenze. 

Praemisso exordio brevissimo de ar¬ 
gumento libri X Aeneidis, incipit textus 
Latinus Vergilii, adnotationibus histori¬ 
cis et grammaticalibus illustratus atque 
ornatus. Optimum commentarium deci¬ 
mi libri Aeneidis inveniet lector, atque 
vindicationem Vergilii ab eo quod recte 
non potuisset scribere decimum librum, 
«Vergilius namque bellum non amat, 
neque bello movetur». 

H. Bergin et G. Duclos — Euripide- 

Thiatre, — Traduction nouvelle. Gar- 
nier. Paris. 

Euripidis tragoediarum quattuor re¬ 
centia volumina habes in collectione 
Classicorum Garnier. Exordium est de 
evolutione quae inter Graecos, cantus 
religiosi habuerunt, ex illis nempe pro¬ 
cesserunt tragoediae; auctor Euripidis 
vitam illuminat notitiis historicis. Vertit 
eleganter, cum verborum luce, vimque 
textus servat. Recensemus tragoedias; 
«Iphigenie a Aulis, Electre, Oreste, Iphige - 
nie et Tauride, Rhisos, Les Troyennes, 
Eicube, Andromaque, Helene, Le Cyclope, 
lon. Medii, Hippolyte, Les Hirachdes, Les 
Suppliantes, Les Bacchantes, Alkestis, Hi- 
raclis furieux, Les Phiniciennes. 

Personarum atque locorum brevis no¬ 
titia antedecit singulas tragoedias; adno- 
tationes quaedam consequuntur unum¬ 
quodque volumen. Gallica versio tantum 
prostat. J. Codina, C. M. E. 

Exercitationes» Scholares 


Chirurgus, I.— Quidam miles sagit' 
ta est attactus in proelio, quo relicto, 
revertit et supplex, ut sibi medeatur, se 
contulit ad chirurgum, qui eum scrutans 
iterum iterumque; nihil hoc est, ait et 
expediri facile. Inde factum est ut, mag¬ 
nam apprehendens forficem, sagittae 
hastile secaret ad summum cutem. Mer- 
cedem postea, re perfecta, depoposcit. 
At miles: quis sagittae hastile secare 
nesciat? intus, enim, sagittae cuspis est, 
eamque qui educes ? Chirurgus vero, 
capite micans, hoc, inquit, mea nihil re¬ 
fert, sed medici est interiora curare. 
Mercedem, igitur, da mihi, quaeso, ut 
discedam. 

Petrus GOmez 

Collegii Seraphici Ceheginensis alumnus. 

II.— Quendam in proelio militem at¬ 
tigit sagittae. Proelio relicto reversus 
est. et ut sibi mederetur quemdam roga¬ 
vit chirurgum, is vero quum aspexisset, 
hoc dictitabat: «nihil hoc est, res erit 
expedita». Deinde forficibus haud parvis 
sagittae hastile ad summum cutem exci¬ 
dit. Quo facto mercedem exegit. Cui 
miles: Hastile sagittae, inquit, quis non 
excideret? Intus vero spiculum inest, 
hoc autem quomodo educes? 

Capite autem micans: mea, inquit 
chirurgus, hoc non refert. Medici ad in¬ 
tima est munus. Igitur solve mihi mer¬ 
cedem ut abeam. 

lGNATIUS CEREZO 
Stae C atharinae Latinitatis alumnus. 

Los ladrones se deben echar de 
casa, I> — EI que quiera guardar con 
seguridad sus cosas. tenga gran cuidado 
con las maquinaciones de los ladrones. 
Erase un hombre muy noble dei Lacio 
que vivfa muchas veces en el campo, 
donde posefa una casa admirable por el 
arte y adornada lujosamente. Acercd- 
banse con frecuencia algunos vagabun¬ 


dos astutos que se fingfan amigos y 
a m&s de fanfarrones (eran) aduladores, 
entregados por entero al hurto. Roba- 
ban de noche y no les faltaba presa 
abundante y Hcil de dfa; porque nada se 
les oponfa. Un amigo sincero de los po- 
cos que terna avisa al amo y a los suyos, 
pero en vano; asf que nunca puede im- 
pedir tan triste mal. Por fin exclama, al- 
guna vez, cuando al amanecer, se levan- 
ten los seftores, verin que hasta Ia mis- 
ma casa ha sido robada por la mafia 
admirable de les ladrones. 

Bienvenido Valverde 

Gymnasii Sanctae Catharinae alumnus. 

(Verdolay) 

II.— El que quiera conservar con se¬ 
guridad sus cosas, evite cautamente las 
maquinaciones de los ladrones. Un va- 
r6n noble. entre los que mds de raza la¬ 
tina, pasaba muchas veces la vida en el 
campo, poseyendo una casa adornoda 
con espl6ndido ornato, y digna de ser 
contemplada por su arte. 

Habia en ella muchos solapados, as¬ 
tutos, amigos fingidos, (aduladores y 
fanfarrones, todos entregados al hurto. 
Los ladrones, durante la noche roban y 
de dia no carecen de mucho y grande 
botfn, pues nada les impide robar. 

De los pocos un amigo sincero avisa 
al amo y a los suyos, mas en vano, pues 
no puede evitar tan triste dafto. 

Por fin exclama: algun dfa, al amane¬ 
cer, levantSndose los amos de dormir, 
verdn que la misma casa ha sido robada 
por las admirables maflas de los la¬ 
drones, 

Sevbriano Rodriguez, C, M. F. 

Segoviae 


Prof. Emmanuel Jov£, C. M, F. 

Moderator 


Thjpographla F. Campa Calmat - Tafrttaa 

